Након петог октобра 2000. постаје секретар Бироа за комуникације у Влади Зорана Ђинђића и председник Антикорупционашког одбора Демократске опозиције Србије (ДОС), задуженог за откривање афера режима Слободана Милошевића. 2002. године дошао је у сукоб са америчким амбасадором Вилијамом Монтгомеријем, који га је оптужио за медијске нападе на главног и одговорног уредника телевизије Б92 Верана Матића. Након убиства Зорана Ђинђића био је један од инцијатора полицијске акције „Сабља”, са циљем проналажења и хапшења лица која су учествовала у атентату, али и других лица повезаних са организованим криминалом. У дугометражном интервјуу у емисији Инсајдер 2005. године изнео је своја сазнања о дешавањима пре и после петог октобра, као и о умешаности Служби државне и војне безбедности у убиство Зорана Ђинђића, а Војислава Коштуницу је означио као политички кишобран атентата.